google/wiki40b huggingface dataset:
Pierre-Simon Laplace

Laplace'i deemon

Laplace uskus rangelt põhjuslikku determinismi. Seda väljendab järgmine tsitaat tema "Esseede" sissejuhatusest.
 
„Me võime arvestada, et universumi olevik on mineviku tulemus ja tuleviku põhjus. Oletagem, et eksisteerib intellekt, mis teab kindlal ajahetkel kõiki jõude, mis looduses esinevad, ja iga osakese asukohta, millest loodus koosneb. Kui selline intellekt oleks piisavalt võimas, et kõiki neid andmeid hetkega analüüsida, siis suudaks ta üheainsa valemiga hõlmata nii universumi suurimate kehade kui ka väikseimate aatomite liikumise. Sellisele intellektile ei oleks miski teadmata ja tulevik, täpselt nagu minevikki, oleks avatud tema silme ees.“
 – Pierre Simon Laplace, "Filosoofiline essee tõenäosustest"
Sellist intellekti nimetatakse Laplace'i supermeheks või Maxwelli deemoni eeskujul Laplace'i deemoniks. Laplace ise talle nime ei andnud.
Selle mõttekäigu ebatõesus sai selgeks Heisenbergi määramatuse printsiibiga, mille järgi pole võimalik samaaegselt teada ühegi keha täpset asukohta ja täpset kiirust.
Urmo Känd

Urmo Känd (sündinud 27. veebruaril 1937) on Eesti rahvatantsutreener.
Urmo isa Teedo ja ema Olvi panid aluse rahvatantsule Nõmmel 1945. aastal. Isa käe all hakkas Urmo rahvatantsuga tegelema 15-aastaselt. 1967. aastal alustas ta tööd rahvatantsujuhendajana Nõmme Kultuurimajas.
Eesti Elektroonikaühing

Eesti Elektroonikaühing (lühend: EEÜ; inglise Estonian Electronics Society) on praegusel kujul aastast 1992 tegutsev kutseühing, kuhu kuuluvad elektroonika, telekommunikatsioonide, raadio- ja televisioonitehnika ja nendele lähedastes valdkondades tegutsevad inimesed ja organisatsioonid.
EEÜ on aastal 1958 asutatud A. Popovi nimelise Raadiotehnika, Elektroonika ja Side Teaduslik-Tehnilise Ühingu Eesti Organisatsiooni (lühend RESTTÜ) õigusjärglane.
Jesper Grønkjær

Isiklikku

Jesper Grønkjær on 185 cm pikk.
John Gawsworth

John Gawsworth (29. juuni 1912 – 23. september 1970) oli Briti luuletaja, kirjanik, antoloogiate koostaja ja Redonda kuningas Juan I.
Gawsworth kasvas üles Londoni Notting Hilli ja Holland Parki piirkondades.
Kirjanikuna kasutas ta pseudonüüme Terence Ian Fytton Armstrong ja Orpheus Scrannel.
Teise maailmasõja ajal teenis ta õhuväes Põhja-Aafrikas.
Ta krooniti Redonda kuningaks 1947. aastal.
Nõlva-lehelind

Nõlva-lehelind ehk rohe-lehelind (Phylloscopus trochiloides) on põõsalindlaste sugukonda kuuluv linnuliik.
Nõlva-lehelind on Eestis levinud ebaühtlaselt (eelkõige Põhja- ja Ida-Eestis) ja väikesearvuline; haudelind.
F-Secure

F-Secure on arvutikaitsealaseid teenuseid osutav ettevõte, mille peakorter asub Helsingis Soomes. F-Secure on üks vanimaid küberturvalisusega tegelevaid ettevõtteid maailmas. Asutatud 1988 aastal.
Eestis pakub Elion F-Secure tarkvaral põhinevat tasulist arvutikaitseteenust kodukasutajatele. Ettevõtetele pakub tarkvara F-Secure Tugikeskus Eestis (Baltic Computer Systems AS), kes on ka F-Secure lahenduste maaletoojaks. F-Secure tarkvara pakub Eestis enam kui 100 IT ettevõtet.
Püha Peetruse väljak

Püha Peetruse väljak on Vatikani peaväljak, mille ääres asub Püha Peetruse Basiilika. Püha Peetruse väljaku kavandas ja ehitas Gianlorenzo Bernini aastatel 1656–1667. Väljak on ümbritsetud Dooria sammastest kolonnaadiga, mis Püha Peetruse Basiilika poolt vaadates tekitavad mulje peopesadest, mis hoiavad väljakut. Keset väljakut on Egiptusest toodud 13. sajandil eKr valmistatud Obelisk. Obelisk oli algselt mõeldud kaunistama Nero Tsirkust ehk ovaalset staadioni ja toodi Rooma juba 37. aastal m.a.j. Väljakul on kaks purskkaevu, millest lõunapoolse autor on Bernini (1675) ja põhjapoolse purskkaevu autor on Maderno (1613).
Jacques Rogge

Jacques Rogge (sündinud 2. mail 1942 Gentis) on endine Belgia purjetaja. 2001–2013 oli ta Rahvusvahelise Olümpiakomitee president. Ta on elukutselt ortopeediakirurg.
Jacques Rogge on osalenud kolmedel olümpiamängudel (1968, 1972 ja 1976) purjetajana Finn klassis. Ta on kuulunud ka Belgia ragbikoondisse.
Rogge oli aastatel 1989–2001 üheaegselt nii Belgia Olümpiakomitee kui ka Euroopa Olümpiakomitee peasekretär. 16. juunil 2001 valiti ta Rahvusvahelise Olümpiakomitee presidendiks ning ta vahetas välja sellel kohal 1980. aastast olnud Juan Antonio Samaranchi.
2002. aasta taliolümpiamängudel tegi Rogge olümpiakomitee ajaloos omapärase otsuse, mis seisnes selles, et ta ei läinud elama mitte viietärnihotelli Salt Lake Citys, vaid elas koos sportlastega olümpiakülas.
Jacques Roggel oli suur osa selles, et 2008. aasta suveolümpiamängud peeti just Pekingis Hiina Rahvavabariigis. Need olid kolmandad olümpiamängud, mis toimusid kommunistlikus riigis. Eelmised olid 1980. aastal Moskvas tollases NSV Liidus ja 1984. aastal Sarajevos Jugoslaavias.
Mesilase film

Filmi sisu

Film räägib mesilasest nimega Barry Bee Benson, kes on just lõpetanud ülikooli. Kuid ta ei ole rahul oma tulevikuga meetööstuses. Tema unistuste töö oleks minna välja meekorjajate mesilastega, tema õnneks ta ka saab selle ja peagi suundub ta mesilastarust välja.
Linna sattudes hakkab vihma sadama, kuid õnneks ta pääseb ühest lahtisest aknast sisse, kus elab lilleseadja Vanessa. Kohtudes Venessaga ta rikub üht mesilaste põhireeglit – ta räägib inimesega. Barry ja Vanessa saavad sõpradeks, kuid poodi sattudes avastab Barry, et inimesed on juba aastasadu mesilastelt mett varastanud, sellega kaubelnud ja takkapihta selle siis ära söönud.
Ees ootab Barryt ja teisi mesilasi kohtupidamine, kus lõppude lõpuks võidavad mesilased. Inimesed tagastavad mesilastele kogu mee ja hakkavad elama ilma meeta. Mesilased saavad niipalju mett, et meetööstuse võib kinni panna ja pole vajadust mett hakata juurde valmistama. Kuid õnnetuseks hakkavad ka lilled närtsima ja lilleseadjad peavad oma äri kinni panema, sealhulgas ka Vanessa. Kui Vanessa sõidab hiljem viimasele lillenäitusele, tuleb Barryl mõte, kuidas maailm taas lilleliseks muuta.
Nad varastavad lillenäituselt ühe autotäie lilli ja lennutavad lilled lennukiga Barry Mesilastaru juurde, kuid lennukis juhtub pilootidega õnnetus, kui Barry piloodile läheb ütlema, et nad võiksid kiirustada. Vanessa peab ise lennukit juhtima, kuid õnneks tulevad mesilased neile appi ja aitavad lennukil maanduda. Edasi hakkavad mesilased uuesti tolmeldama ja maailm muutub uuesti normaalseks ning Vanessa saab oma lilleäriga edasi tegutseda. Kuid enam ei varasta inimesed mesilastelt mett, vaid mesilased annavad mett inimestele vabatahtlikult.
Verhulitsa külanõukogu

Verhulitsa külanõukogu (ka Verhuulitsa külanõukogu) oli külanõukogu Põlva rajoonis. Külanõukogu eksisteeris 1945–1954 ja seejärel liideti see Värska külanõukoguga.
Avoni jõgi (Hampshire)

Avon (vanabriti keeles abona 'jõgi') on jõgi Inglismaa lõunaosas. Seda võidakse nimetada Salisbury Avoniks või Hampshire'i Avoniks, et eristada seda teistest samanimelistest Inglismaa jõgedest.
Jõgi algab kahe harujõena Wiltshire'i krahvkonnas. Läänepoolne lähtub Devizesi linna lähedalt, idapoolne Pewsey asula idaküljelt. Kaks haru ühinevad Upavoni küla juures. Jõgi voolab valdavalt lõunasse, läbides Abesbury ja Salisbury linnad, Hampshire'i krahvkonnas Fordingbridge'i ja Ringwoodi linnad ning suubub Dorseti krahvkonnas Christchurchi linna juures La Manche'i. Kõik tähtsamad lisajõed ühinevad Avoni jõega Salisbury ümbruses. Umbes pool jõe pikkusest asub Wiltshire'i krahvkonnas. Jõe kogupikkus on 96 km.
See on üks Suurbritannia jõgedest, kus on täheldatud põhjajääd. Avonit peetakse kalade poolest Suurbritannia kõige liigirikkamaks jõeks.
Saronno

Haldus

Saronno piirneb järgmiste omavalitsusüksustega: Caronno Pertusella, Gerenzano, Origgio, Uboldo, Ceriano Laghetto (MB), Cogliate (MB), Rovello Porro (CO), Solaro (MI).
Saronno halduspiirides asuvad järgmised fraktsioonid: Cassina Ferrara, Cascina Colombara.
Aasta võistkond

Aasta võistkond on aunimetus, mida antakse Eestis aastast 1969. 
Aasta võistkond valitakse interneti vahendusel toimunud rahvaküsitluse, spordiliitude hinnangute ja spordiajakirjanike valikute liitmisel.
Kannel (rahvatantsurühm)

Kannel on Võru maakonnas Võrus tegutsev rahvatantsurühm.
Rühm asutati 1983.
Rühm on osalenud nii Eesti kui ka välismaa tantsufestivalidel.
Eduard Jõepere

Eduard Jõepere oli Eesti sportlane, jalgpallur (ründaja).
Mängis Eesti koondises esimese matši 1921. aastal Soome vastu.
Andreas Knüpffer

Andreas Knüpffer (1635 Greiz, Vogtland – veebruar 1705 Märjamaa) oli Eesti vaimulik.
Andreas Knüpffer sündis Greizis (praeguse haldusjaotuse järgi Tüüringi liidumaal). Ta immatrikuleerus aastal 1656 Leipzigi ülikooli ning aastal 1662 Jena ülikooli. Ordineeriti 25. juunil 1671 õpetajaks.
Oli aastatel 1671–1674 Märjamaa Maarja koguduse adjunktõpetaja, aastatel 1674–1705 oli sama koguduse õpetaja. Sai mais 1692 Maa-Lääne praostkonna praostiks. Tema pani aluse Knüpfferite suguvõsale Eestimaal.

Isiklikku

Tema poeg Arend Johann Knüpffer oli Jõelähtme ja Kuusalu koguduse õpetaja, pojapoeg Arnold Johann Knüpffer oli Kuusalu Laurentsiuse koguduse õpetaja.
Plaid Cymru

Plaid Cymru (kõmri hääldus: [plaɪd ˈkəmrɨ]; otsetõlkes Walesi partei) on Walesis tegutsev erakond, mis pooldab Euroopa Liitu kuuluva sõltumatu Walesi riigi moodustamist.
Partei asutati 1925. aastal. Partei on 1999. aastast ühe kohaga esindatud Euroopa Parlamendis, seda esindab Jill Evans.
2010. aasta Suurbritannia parlamendivalimistel võitis partei kolm alamkoja kohta Walesile eraldatud neljakümnest. 2017. aasta Suurbritannia parlamendivalimistel saadi Briti parlamendi alamkojas 4 kohta.
Pokardi paisjärv

Elustik

Kalaliikidest on järves vähesel hulgal esindatud haug, särg, roosärg ja ahven. Järve suubuva Tikste oja poolses servas elutsevad koprad, nirgid ja vesirotid. Järve mudane põhi on kaetud tiheda taimestikuga ja järve kaldad on osaliselt kinni kasvanud.
Tudulinna valla lipp

Tudulinna valla lipp on Ida-Viru maakonna endise Eesti haldusüksuse Tudulinna valla lipp.
Lipp kinnitati 30. mail 1997.

Lipu kirjeldus

Tudulinna valla lipp on ruudukujuline kollane kangas, mille keskel on punane ehistuttidega padi. Padja keskosas on kümne kodaraga kollane vokiratas. Lipu üla- ja alaosas ning kahel küljel on neli punast murakat, igal küljel üks.
Kandelipu suurus on 105×105 cm. Lipu vars on roheline, vardaehis kuldne.

Põhjendus

Vokiratas on oma vormi tõttu valla ühtsuse sümbol. Kodutöönduslik puutöö ja vokitreimine on Tudulinna valla laialt tuttavaks teinud. Lipul olev 10 kodaraga vokk tüüpiline Tudulinnaas valmistatud vokkidele. Ehistuttidega padi viitab Tudulinna nimele (magamine e. tudumine, padi on ju ka lastekeeles tudimise atribuut). Roosõieliste sugukonda kuuluv murakas sümboliseerib taimestiku ja loomastiku kaitseala - Murakaraba. Värvid sümboliseerivad tarbepuu kollakat süüd ja muraka toonide skaalat punasest mesikollaseni.
Dmitri Budõlin

Dmitri Budõlin (sündinud 1. märtsil 1974 Tallinnas) on Eesti judoka.
Ta on õppinud Tallinna 19. Keskkoolis, lõpetas aastal 1993 elektrotehnikuna Tallinna Polütehnikumi ja aastal 1999 Eesti Ameerika Ärikolledži.

Isiklikku

Tema vend Aleksei Budõlin on samuti judoka.
Rift

Rift on koht, kus toimub maakoore ja litosfääri rebenemine
Riftide tekkepõhjuseks on laamade lahknemine. Ookeanilise maakoorega laamade lahknemisel tekivad ookeanilised riftivöötmed, kus piki keskahelikku kulgeb pikk ja kitsas alang. Kohati voolab välja laava ja purskavad vulkaanid. Sageli esinevad tugevad maavärinad.
Mandrilise maakoorega laamade või nende osade lahknemisel tekivad mandrilised riftivöötmed, piki selle keskosa kulgeb pikk ja kitsas alang. Seal tekivad kitsad ja pikad järved. Kohati voolab välja laava ja purskavad vulkaanid. Sageli esinevad tugevad maavärinad.
Aili Vahtrapuu

Aili Vahtrapuu (sündinud 26. jaanuaril 1950) on eesti skulptor ja graafik.
Ta lõpetas 1980. aastal ERKI skulptuuri erialal.
Ta on tegelenud muu hulgas veeinstallatsioonidega.
Rahukohtu tänav

Rahukohtu tänav on tänav Tallinna vanalinnas. Rahukohtu tänav algab Kiriku platsilt ja lõppeb Toom-Rüütli tänavaga ristudes. Rahukohtu tänav on ligikaudu 150 m pikkune.
Čachieci mõis

Čachieci mõis (Valgevene keeles Сядзіба Дзяконскіх «Чахец») on mõis Valgevenes Bresti oblastis Pružany rajoonis Pružany külanõukogus Kaštanaŭka külas.
Čachieci mõis sai alguse aastal 1593. XIX sajandi alguses kuulus see Mierzejewskitele, aastal 1816 ostis selle Ivan Krupinski. Aastal 1845 tehtud revisjoni põhjal kuulus mõis Bulgarinitele, kes mõisakompleksi välja ehitasid. Toona kuulus mõisakompleksi lisaks peahoonele veel palju kõrvalhooneid, nende seas raamatukogu, kontor, mõisavalitseja maja, jääkelder, kaks hobuveskit ja kaks tuulikut, kasvuhoone, auru jõul töötav pruulikoda, laudad, aidad, rehi, küün, kõrts ja võõrastemaja. Hiljem läks see Kiernozickite valdusse, neilt pärisid mõisa abielu kaudu Dziekońskid.
Albin Dziekoński järel sai mõisa omanikuks tema poeg Marian Dziekoński, tema järel aga ta ema Maria. Viimane omanik oli Mariani poeg Janusz. Tema ajal sai mõis telefoniühenduse. Pärast piirkonna liitmist Nõukogude Liiduga Janusz küüditati, tema abikaasa põgenes sõja ajal Varssavisse, sealt edasi aga Argentinasse.
Mõisa peahoone ehitas Albin Dziekoński; see rajati varasema, Bulgarinite ehitatud häärberi asemele. Ühekorruselise kõrge vundamendiga tellistest peahoone juurde ehitati kahekorruseline tiibhoone. Hoone pikkus oli kokku 36 meetrit. Külgmise ukse kohal asus sammastega katus; pargipoolsel küljel asus aga veranda, mille seintel kasvasid viinapuud. Siseruumid olid kavandatud anfilaadina. Põrandaid kattis parkett; erandiks oli vaid veranda, mille põrandat katsid kahhelplaadid. Ruumides olid kahhelahjud.
Pärast mõisa võõrandamist asus peahoones sõjaväeosa, seejärel oli see kasutusel lao ja kontorina. Aastast 1966 seisab hoone tühjalt, osalt on see varemetes. Lisaks peahoonele on säilinud ka viinavabriku hoone. Mõisakompleks on arhitektuurimälestisena kaitse all.
Albin Dziekoński rajas mõisa juurde vanast metsatukast ka pargi. Seal tehti ulatuslikke maaparandustöid, kaevati kanalid ja tiigid, ehitati lüüsid. Pargi pindala oli 10 hektarit. Pargis kasvasid pöögid ja valgepöögid, lehised, valge mänd, Ameerika jalakas. Istikud toodi Lätist Cīrava mõisast. Pärast mõisaomaniku küüditamist on park metsistunud.
Ko Akuma Usagi no Koibumi to Machine Gun

Ko Akuma Usagi no Koibumi to Machine Gun (小悪魔USAGIの恋文とマシンガンe.p.; Väikese Deemonküüliku Armastuskiri ja Automaatpüstol) on An Cafe kolmas EP, mis ilmus Jaapanis 29. oktoobril 2008.
Bad Azz

Bad Azz (sünninimega Jamarr Stamps; sündinud 27. novembril 1975 Hawaiian Gardensis Californias) on Ameerika Ühendriikide räppar, räpiduo Tha Dogg Pound endine liige.
Normandie

Normandie oli Prantsusmaa ookeaniliinilaev. See aurik ehitati Chantiers de l'Atlantique Penhoët laevatehases Saint-Nazaire'is ning 1935. aastal liinisõite alustades oli see suurim ja kiireim reisilaev maailmas.
Teise maailmasõja ajal 1940. aastal võtsid USA võimud laeva New Yorgis oma valdusse ja andsid sellele nimeks USS Lafayette. 9. veebruaril 1942 New Yorgi sadamas laev süttis, vajus küljeli ja uppus.
Abanindranath Tagore

Abanindranath Tagore (bengali keeles অবণীন্দ্রনাথ ঠাকুর (Abanīndranāth Ṭhākur); 7. august 1871 Kolkata – 5. detsember 1951 Kolkata) oli India kunstnik ja kirjanik.
Koos oma vanema venna Gaganendranath Tagore'iga rajas ta India kunstis Bengali koolkonna, mille eesmärk oli viljelda lääne mõjudest vaba rahvuslikku kunsti.
Eesti NSV riiklik preemia

Eesti NSV riiklik preemia oli Eesti NSV autasu, mis asutati 1982. aastal EKP Keskkomitee ja Eesti NSV Ministrite Nõukogu määrusega seniste Nõukogude Eesti preemiate asemele.
Per Stenmarck

Per Stenmarck (29. jaanuar 1951 Ystad – 31. jaanuar 2013) oli Rootsi poliitik.
Ta on olnud Rootsi saadik Euroopa Parlamendis.
23. veebruaril 2004 anti talle Maarjamaa Risti III klassi teenetemärk, tunnustades tema tööd Euroopa Parlamendi liikmena ja ühtlasi Eesti Euroopa Liiduga liitumise toetajana.
Ludvig Raudsepp

Ludvig Raudsepp (21. märts 1922 Kasaritsa vald – 27. jaanuar 2012) oli eesti botaanik.
Ta lõpetas aastal 1942 Võru Gümnaasiumi. Aastatel 1942–1948 õppis ta Tartu Ülikoolis agronoomiat. Aastal 1965 kaitses ta tööga "О сортах и агротехнике земляной груши в Эстонской СССР" (tõlkes: "Maapirni sortidest ja agrotehnikast Eesti NSV-s").
Ta töötas aastatel 1944–1945 Kanepis agronoomina, 1946–1947 Tartu tööstuskoolis õpetajana. Aastatel 1948–1949 töötas ta Põllumajandusministeeriumi Teraviljavalitsuse vanemagronoomina, aastatel 1947–1955 oli ta Tartu Õpetajate Instituudi õppejõud, loodus- ja maateaduse kateedri juhataja.
Ta töötas aastast 1955 Eesti Põllumajanduse Akadeemias. Aastatel 1955–1961 oli ta taimekasvatuse ja sordiaretuse kateedri õppejõud, aastatel 1961–1976 oli ta botaanika ja fütopatoloogia kateedri õppejõud, aastast 1969 dotsendina. Aastatel 1976–1991 oli ta rohumaaviljeluse ja botaanika kateedri õppejõud; aastatel 1982–1987 oli ta sama kateedri juhataja. 28. veebruarist 2008 oli ta Eesti Maaülikooli emeriitdotsent.
Floydi maakond (Iowa)

Ajalugu

Maakond moodustati 15. jaanuaril 1851.
Stampe et Vertongen SV.5

Arendus ja tootmine

SV.5 valmis Belgia õhujõudude poolt 1933. aastal esitatud tellimuse alusel kahekohalisele ja kahepinnalisele õppe-treeninglennukile, mis pidi olema võimeline sooritama vigurlendu. Jean Stampe soovitusel asus konstruktor George Ivanov uuendama firma varasemat RSV.22 õppelennukit. Kuid uue spetsifikatsiooni nõuete täitmiseks tuli selle konstruktsiooni niivõrd palju muuta, et lennukil olid vaid mõningane väline sarnasus oma eellasega. Konstruktsioonilt oli tegemist täiesti uue lennukiga.
Kui varasemad Stampe et Vertongeni firma lennukid olid olnud puitkonstruktsioonis, siis SV.5 kere oli õhukeseseinalistest metalltorudest keevitatud raamil, riidekattega. Ülemine ja alumine tiib olid veidi erineva ulatusega. Instruktor ja õpilane istusid üksteise taga, lahtistes kabiinides. Jõuallikaks oli Armstrong Siddeley Serval õhkjahutusega tähtmootor, millel oli Townendi kate. Lennukit võis varustada relvade ja seadmetega laskurite ning pommitamise väljaõppeks.
Prototüüp sooritas esmalennu 1933. aasta septembris ning sama aasta oktoobrist alates osales võrdluskatsetes viie konkurendi vastu: Avro 626, Breda Ba.25, Fairey Fox III, LACAB T-7 ja Renard R-34. Seitsmes katsetel osalema pidanud lennuk Caproni Ca.113 sattus lennuõnnetusse ning seetõttu kõrvaldati võistluselt. Katsetuste käigus selgus, et SV.5 oli kõigist konkurentidest lihtsaim hooldada, samuti oli tema soetusmaksumus madalaim, kuid suuresti poliitilistel põhjustel valiti võitjaks Avro 626.
Stampe et Vertongeni firma aitas välja Läti, kes otsis samuti omale sobivat treeninglennukit. Kui Läti lennuväe komisjon oli 1935. aastal lennuki sobilikuks tunnistanud, siis järgnesid läbirääkimised, mille järel Läti ostis 10 lennukit tasudes nende eest 5700 tonni nisuga. Lätile ehitatud lennukid erinesid konstruktsioonilt prototüübist. Mootoril oli NACA kate, muudeti stabilisaatori kuju ning telikut. Lennukile võis paigaldada nii Armstrong Siddeley Serval V kui Armstrong Siddeley Cheetah IX mootori. VEF ostis õiguse ehitada kuus lennukit Armstrong Siddeley Cheetah IX mootoritega. Üheksa Lätile tarnitud lennukit olid Serval V ja viimane juba Cheetah IX mootoriga.
Peale Läti tehingut otsustasid ka Belgia õhujõud osta omale kakskümmend SV.5 treeninglennukit. Need valmisid 1936. aasta oktoobrist kuni 1937. aasta keskpaigani ning leidsid kasutust kuni 1939. aastani.

Kasutus Eestis

Peale Sonderstaffel Buschmann tegevuse algust 1942. aasta veebruaris otsis Gerhard Buschmann endanimelisele lennuüksusel lennukeid juurde. Kuna tegemist ei olnud ametlikult Luftwaffe koosseisu kuulunud üksusega, siis sai ta arvestada peamiselt sakslaste poolt saadud trofeedega. Lätist leidis ta neli VEFis litsentsi alusel valmistatud SV.5 lennukit, mis tal õnnestus oma üksusele kaubelda. Teistel andmetel oli tegemist VEFis lõpetamata jäänud lennukitega, mis ehitati tema tellimisel lõpuni 1942. aastal
10. septembril 1942 Ülemiste lennuväljal tehtud proovilennul kukkusid ühel SV.5 lennukil alla ja hukkusid lennukikonstruktor Rein Tooma ja temaga kaasa lennanud motorist E. Ploomann. SV.5 lennukid tunnistati seejärel kasutuskõlbmatuiks ning rohkem neil ei lennatud.
Dione (purjelaev)

Dione oli 20. sajandi algul Saaremaal ehitatud ja hiidlasest omanikule kuulunud kolmemastiline kuunar.
Kahvelpurjestusega kolmemastilise kuunari mahutavus oli 350 brutoregistertonni ja 252 netoregistertonni.

Ehitamisest Teise maailmasõjani

Laeva ehitamist alustati Esimese maailmasõja ajal Saaremaal Küdema lahe kaldal. Sõja tõttu jäi aga töö pooleli. Laeva ostis ära Kõpu laevaomanik ja kaugsõidukapten Jakob Teng, kes lõpetas ehitustööd. Laev veesati 1924. aasta suvel. Dionet peeti ilusaimaks Eesti saartel ehitatud purjelaevaks.
Algul oli laeva kapten Gustav Teng (suri 1930), hiljem Jakob Teng ise. Dione oli ühtlasi Jakob Tengile kuulunud laevadest suurim.
1935. aastal paigaldati Dionele 120-hobujõuline abimasin Alpha.

Okupatsioonide aeg

Nõukogude okupatsiooni ajal laev natsionaliseeriti 15. oktoobril 1940, kuid Jakob Teng jäeti edasi kapteniks.
Nõukogude Liidu-Saksamaa sõja algul, 1941. aasta sügisel, oli Dione Orjaku sadamas remondis. Masin oli remondiks lahti võetud ja laeval polnud purjeid. Ühel päeval saabus sadamasse salk Nõukogude Punalaevastiku mereväelasi, kes käskisid laeva neile loovutada ja meeskonnal lahkuda, ähvardades vastasel korral laeva jõuga üle võtta. Punalaevastiklased soovisid laevaga merele minna. Kui selgus, et laev on sõidukõlbmatu, saeti kättemaksuks (kapteni silme all) maha laeva mastid. Saabunud punalaevastiku väiksema laevaga pukseeriti Dione sadamast välja. Et aga meremärke polnud ja veeteed olid kohalikele võõrad, jooksis laev Suurrahul karile ja jäeti sinna maha.
Enne 1941. aasta talve saabumist, Saksa võimu ajal, tõmmati Dione kapteni organiseerimisel puksiirlaevaga karidelt lahti ja viidi tagasi Orjaku sadamasse remonti ootama. 1944. aasta sügisel pukseeriti mastideta laev jälle Orjakust välja ja jäi uuesti Suurrahu kividesse kinni, kus hukkus lõplikult. Kapten ja omanik ise põgenesid 1944. aastal Rootsi.

Abimasina kasutamine

1950. aasta kevadel tõstsid Kärdla elektrijaama töötajad omavalmistatud tuukrivarustuse abil laeva masina kerest välja, seadsid töökorda ja panid Kärdlas elektrit tootma. Dione masin oli elektrijaamas kasutusel 1957. aastani.
Generation Wild (singel)

"Generation Wild" on Rootsi glam metal'i bändi Crashdïet albumilt "Generation Wild" pärit singel, mis ilmus 28. veebruaril 2010.
Rakendusgeoloogia

Rakendusgeoloogia (inglise applied geology) on geoloogiliste teadmiste rakendamine praktiliste probleemide lahendamiseks.
Rakendusgeoloogia alla kuuluvad näiteks maavarade geoloogia, ehitusgeoloogia ja keskkonnageoloogia.